Wytlik vnde openbar sy allen den genen, de dessen openen breff sen effte horen lesen, dat dat werff dat wy gheworven hebben vor dem ersamen vogede to Wyborch Bent Peters sone vnde vor den ersamen borgermeysteren vnde rade alze dat sclot, dat se beschindiget hebben vnde de mole de se ghebrant hebben Hermen Bernstorp unde syne mede hulpere Anders nemende to en hørt dan der hilligen kerken to Darpte, vnde wen Got geuet dat wy to vnsem gnedigen heren van Darpte komen, so wyl wy Enne bidden, dat he ok syne warheyt dar to geue, dat et dar hilligen kerken to Darpte to hore. Des to der warheit hebbe jk Odert Engedes vnde Bartolomeus Velin vnse ingesegel nedder vp dyt spacium desses breues ghedrucket, de gegeuen vnde ghescreuen is in den jaren dusent verhundert in den viuevndevyfftigesten jare des myddeweckens vor sunte Philippi vnde Jacubus(!) dage.